b'\n_START_ARTICLE_\nJo\xc5\xbee Zavertnik\n_START_SECTION_\n\xc5\xbdivljenje in delo\n_START_PARAGRAPH_\nZavertnik je nekaj let obiskoval gimnazijo v Ljubljani ter nato 2 leti mornari\xc5\xa1ko \xc5\xa1olo v Pulju. Po kon\xc4\x8danem \xc5\xa1olanju je bil 7 let strojnik na ladji, zatem sprevodnik in kurja\xc4\x8d pri Ju\xc5\xbeni \xc5\xbeeleznici. Leta 1895 je ostal nezaposlen, od\xc5\xa1el na Dunaj in tu urejal glasilo Der Eisenbahner (1895-1898) ter tudi tr\xc5\xbea\xc5\xa1ka lista Delavec (izhajal 1897-1898) in Svoboda., ter 1898 izdajal in urejal tr\xc5\xbea\xc5\xa1ki Rde\xc4\x8di prapor. Leta 1903 se je izselil v ZDA; delal je v Clevelandu, od 1904 v Chicagu. Urejal je socialisti\xc4\x8dni list Glas svobode in Koledar Glasa svobode. Leta 1906 je bil med ustanovitelji socialisti\xc4\x8dnega lista Proletarec in ga do 1907 tudi urejal. V letih 1911\xe2\x88\x921929 je bil urednik Prosvete glasila SNPJ. Bil je aktiven socialist , 1907 je organiziral Jugoslovansko delavsko tiskovno dru\xc5\xbebo, sodeloval v Jugoslovanski socialisti\xc4\x8dni zvezi in bil 1917 med podpisniki \xc4\x8dika\xc5\xa1ke izjave._NEWLINE_Kratko prozo je objavljal v Proletarcu, Prosveti, Mladinskem listu in Ameri\xc5\xa1kem dru\xc5\xbeinskem koledarju. Osrednja tematika njegove proze je delavstvo in njegov boj proti izkori\xc5\xa1\xc4\x8devalcem. Pisal je tudi o zatiranju v Avstro-Ogrski, o vojni in nezaupanju med ljudmi. Za SNPJ je 1925 v Chicagu izdal monografijo Ameri\xc5\xa1ki Slovenci (COBISS) , v kateri je opisal zgodovino slovenskega naseljevanja in naselbin in slovenske narodne podporne jednote v ZDA. Poslovenil je nekaj del W. Scotta in U. Sinclairja.'